SET ปิดบวก 5 จุด ขานรับมาตรการกระตุ้นศก.-กนง.เพิ่มคาดการณ์ GDP ปีนี้ แตะ 0.90%
SET ปิดบวก 5 จุด ขานรับมาตรการกระตุ้นเศรษฐกิจของภาครัฐที่เริ่มจากปลายปีนี้ต่อเนื่องปี 65 และกนง.ปรับเพิ่มคาดการณ์ GDP ของไทยปีนี้ เป็น 0.90% จากการประเมินครั้งก่อนอยู่ที่ 0.70%
22 ธ.ค. 2564

นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ กล่าวว่า ตลาดหุ้นไทยวันนี้แกว่งไซด์เวย์สอดคล้องตลาดหุ้นภูมิภาคเอเชีย ปัจจัยบวกมาจากมาตรการกระตุ้นเศรษฐกิจของภาครัฐที่เริ่มจากปลายปีนี้ต่อเนื่องปี 2565 อีกทั้งคณะกรรมการนโยบายการเงิน (กนง.) ปรับเพิ่มคาดการณ์อัตราการขยายตัวของเศรษฐกิจ (GDP) ของไทยในปี 2564 เป็น 0.90% จากการประเมินครั้งก่อนอยู่ที่ 0.70% ขณะที่ในปีหน้าคาดว่าจะขยายตัว 3.40% และปี 2566 ที่ 4.70%
ขณะที่ปัจจัยลบยังกดดันจากการยกเลิกมาตรการ Test&amp;Go ชั่วคราวในช่วงวันที่ 21 ธ.ค.2564-4 ม.ค.2565 ซึ่งส่งผลต่อการฟื้นตัวของภาคการท่องเที่ยว รวมถึงการแพร่ระบาดของเชื้อไวรัสโควิด-19 สายพันธุ์โอมิครอนที่มีแนวโน้มเพิ่มขึ้นต่อเนื่อง
สำหรับแนวโน้มการลงทุนในวันพรุ่งนี้ (23 ธ.ค.) นายณัฐชาต กล่าวว่า ตลาดฯ น่าจะแกว่งไซด์เวย์เพื่อรอปัจจัยใหม่ๆ พร้อมให้แนวรับที่ 1,610 จุด และแนวต้าน 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
GPSC มูลค่าการซื้อขาย 2,731.28 ล้านบาท ปิดที่ 83.00 บาท เพิ่มขึ้น 1.25 บาท
BRI มูลค่าการซื้อขาย 2,457.76 ล้านบาท ปิดที่ 11.60 บาท ลดลง 0.80 บาท
EA มูลค่าการซื้อขาย 1,989.02 ล้านบาท ปิดที่ 92.00 บาท ลดลง 1.00 บาท
CPALL มูลค่าการซื้อขาย 1,582.54 ล้านบาท ปิดที่ 58.50 บาท ลดลง 0.25 บาท
KBANK มูลค่าการซื้อขาย 1,430.52 ล้านบาท ปิดที่ 137.00 บาท ราคาไม่เปลี่ยนแปลง